Zaposlenik HP-a krao mobitele pa prodavao: Šteta 50.000 kn

Provedenim istraživanjem utvrdili su da je počinitelj, zaposlenik pošte, tijekom tri mjeseca otuđio više skupocjenih mobitela koje je potom putem internetskog oglasnika prodavao trećim osobama...

<p>Iz policijske postaje Velika Gorica jutros su izvijestili o provedenom kriminalističkom istraživanju nad jednim zaposlenikom novog distributivno-sortirnog centra Hrvatske pošte koji se tereti za krađu više mobilnih uređaja, a čime je prouzročio značajnu materijalnu štetu.</p><p>Provedenim krim istraživanjem utvrđeno je da je počinitelj, a ujedno i zaposlenik pošte, tijekom tri mjeseca otuđio više skupocjenih mobitela koje je potom putem internetskog oglasnika prodavao trećim osobama.</p><p>Dio mobitela je pronađen dok se za dijelom mobitela još uvijek vrše provjere te će najvjerojatnije isti također biti vraćeni.</p><p>- Radi se o mobitelima visoke klase, odnosno o skupljim mobitelima. Vrijednost još točno nije utvrđena iz razloga što još uvijek nije otkriveno koliko je mobitela ukrao, no radi se o preko 50-ak tisuća kuna štete. Naime, riječ je o mobilnim uređajima vrijednosti otprilike između 7 i 10 tisuća kuna pa možemo kazati da se radi o desetak mobitela - priopćili su iz PP Velika Gorica.</p><p>- U Hrvatskoj pošti je uspostavljen kvalitetan sustav korporativne sigurnosti koji omogućava brzo uočavanje i sprječavanje neželjenih događaja. Redovito provodimo nadzor i kontrolu procesa kako bismo otkrili i spriječili ovakve događaje. U jednoj od kontrola prilikom izlaska iz Novog sortirnog centra kod radnika je pronađeno nekoliko mobitela u originalnom pakiranju. Pozvana je policija i provedeno je kriminalističko istraživanje. Hrvatska pošta zapošljava oko 10.000 radnika i velika većina njih profesionalno radi svoj posao te žive misiju Hrvatske pošte – biti građanima na usluzi. Dnevno se u Hrvatskoj uruči oko milijun i pol pošiljaka, a ovakvi slučajevi doista su rijetki te se zbog nanošenja štete korisnicima i poslodavcu najstrože sankcioniraju - reagiraju iz HP-a.</p>